
1. ÜLDOSA

Tellija

TEEDEPROJEKT OÜ

Uuringu objekt

Ehitusgeoloogilised uuringud tehti Järvamaal, Väätsa ja Paide vallas, riigimaanteel nr 5 Pärnu-Rakvere mnt km 87,8…94,1 Reopalu-Mäo lõigul ja maantee nr 15176 Paide-Nahkmetsa lõigul km 0,0…1,2.

Uuringutöö kirjeldus

Välitöid tehti objektil 29. aprill kuni 8. mai 2014. aastal. 

Rekonstrueeritavatele teelõikudele puuriti kokku 95 puurauku, projekteeritava jalgtee lõigul puuriti kasvupinnase paksuse määramiseks 40 puurauku.

Puuraugud tehti puurseadmega GM-65 GTT, kasutati lööksüdamikpuurimist. Jalgtee projekteerimiseks tehtud puuraugud tehti käsipuuriga.

Tee aluse ja mulde kihid kirjeldati puursüdamikus visuaalselt. Visuaalselt väljaeraldatud kihtidest võeti puuraukudest 44 rikutud struktuuriga proovi. Proovide omavahelise võrdlemise põhjal valiti välja vajalikud proovid laboratoorseks uurimiseks. Kokku tehti laboris 31 erinevat analüüsi. Proovid teimiti Eesti Keskkonnauuringute Keskuse geotehnikalaboris, katseprotokollid on toodud lisas 2.

Välitööl ja uuringuaruande vormistamiseks kasutati tellijalt saadud alusplaani (joonis 1). Puuraugud märgiti välja käsi-gps seadmega. Puuraukude suudmete kõrgused leiti interpoleerimise teel plaanil toodud kõrguste järgi. 

Välitööd tegid puurmeister M. Kalju ning puurija T. Ungro. Graafilised lisad ja joonised vormistas tehnik M. Pentre ning aruande koostas geol.-ins. R. Kübar.

Varasemad uuringud

Uuringuaruande koostamisel on kasutatud andmeid REIB OÜ  2007 a töödest GE-0858 T5 Pärnu-Rakvere-Sõmeru maantee km 87,8…94,5 (Paide ringtee ja Mäo lõik) ja GE-0858-I T5 Pärnu-Rakvere-Sõmeru maantee km 87,8…94,5 (Paide ringtee ja Mäo lõik). Lisa puuraugud projekteeritavate rajatiste ja teede jaoks.

Andmete interpreteerimine

Aluse- ja muldekihtide pinnased/materjalid klassifitseeriti vastavalt GOST 25100-95-le, mille savipinnaste osa liigitust on täiendatud Maanteeameti poolt. Puuraukude läbilõiked on esitatud lisas 1. 

SNiP 2.05.02.85 lisa 2, tabeli 7 järgi jaotatakse pinnased nimetuse ja lõimise järgi viide külmaohtlikkuse astme gruppi:
I – külmakindel
II – vähesel määral külmaohtlik
III – külmaohtlik
IV – väga külmaohtlik
V – erakordselt külmaohtlik

Laboris tehtud filtratsioonimäärangute ja lõimise (vastavalt SN 449-72) järgi on puurtulbal ära toodud, kas tegemist on dreeniva (D) või dreenimatu (mD) materjali/pinnasega.

SN 449-72 järgi on dreenivad kalju- ja purdpinnas, kruusliiv, jäme-, kesk- ja peenliivad mille puhul on täidetud üks järgmistest tingimustest:
· pinnase filtratsioonimoodul on vähemalt 0,5 m/ööp,
· alla 0,1 mm terade sisaldus on kuni 15 %, seejuures 0,005 mm väiksemaid teri tohib olla kuni 2 %.
Dreenimatud on savipinnased ja liivad mille puhul eeltoodud tingimused ei ole täidetud.

Kui laboriandmeid töödelda selliselt, et savipinnasele nimetuse andmisel mitte arvestada kruusafraktsiooniga (osakesed >2 mm), klassifitseerus proov 9792 kergeks saviliivaks.

Proovidel, kus visuaalselt märgati orgaanika sisaldust määrati kuumutuskadu, et selgitada välja kas pinnas klassifitseerida orgaanikat sisaldavaks (mullaseks) pinnaseks. Klassifitseerimisel kasutati järgnevaid piire: 
- kuumutuskadu < 1,5 % - mitte orgaanikat sisaldav pinnas
- kuumutuskadu 1,5-5 % - orgaanikat sisaldav pinnas (mullane)
- kuumutuskadu >5 % - muld

Tuleb arvestada asjaoluga, et erineva kruusa ja saue sisaldusega saviliivad ja liivsavid vahelduvad teelõigul nii vertikaalselt, kui lateraalselt kiiresti ning kihi nimetus võib muutuda materjalide vahekordade komakohtade kõikumisest ja proov ei pruugi kihti kõige paremini iseloomustada ning seetõttu on geoloogia insener kasutanud laboratoorseid analüüse, kui toetavat materjali, mis on pinnase lõpliku nimetuse määramisel ainult üks komponent. Kihi nimetuse määramisel toetutakse ka kihi visuaalsele kirjeldusele ning üldisele geoloogilisele ehitusele.  


2. TULEMUSED

Uurimispiirkond asub moreentasandikul, kus pinnakate moodustub täitest, fluviaalse geneesiga liivadest, jääjärvelise geneesiga savipinnastest ning glatsiaalse geneesiga moreenpinnastest. Ala absoluutkõrgused jäävad vahemikku 60,3…70,4 meetrit. Uuringute raames läbiti pinnakatet laiguti ning aluspõhi jäi alal absoluutkõrgusele 60,1…62,45 m. Aluspõhja moodustab teelõigul Alam-Siluri Raiküla lademe lubjakivi.

Puursüdamike läbilõigete täpsed kirjeldused on toodud lisas 1 ning visuaalselt ülevaatlikult profiilidel. Järgnevalt on iseloomustatud uuringusügavuses esinenud kihte:

Üldine geoloogiline ehitus:

Teekatte all levis uuringualal valdavalt kruusliiv või kerge saviliiva täitega kruus. Osades aukudes ilmus kruusa all ka teine katte kiht või stabiliseeritud kiht. Mulde all levis paiguti mulla ja turba kiht. Lõikes on esindatud ka üksikutes puuraukudes liivad (tolmliiv-jämeliiv). Paiguti sisaldavad mulde pinnased orgaanilist ainet või on mullaga segunenud. 

Muldes esinevad kerge saviliiv ja kruusane tolmne saviliiv on pööratud pinnased. Aluses esinevad kerge saviliiv ja kruusane kerge saviliiv on geneesilt glatsiaalse tekkega moreenid. Tolmne saviliiv ja liivsavi on jääjärvelise geneesiga pinnased.

Aluspõhjast ulatusid uuringud Alam-Siluri lubjakivisse.

Ülejäänud pinnased/materjalid ilmusid üksikutes puuraukudes.

Puursüdamikes eraldati välja 17 kihti (kihid 1-17):

Teekate – asfaltist teekate paksus jäi puuraukudes valdavalt 0,03  ja 0,32 m vahele. Paide-Nahkmetsa tee uuringupunktides 34-2 ja 35 oli teekatte kihi materjal halvasti seotud. Paide-Nahkmetsa tee km 0,8…1,2 lõigule on iseloomulik õhuke teekatee paksus, mis jääb valdavalt 0,04 ja 0,05 m vahele. Halvasti seotud seotud materjaliga teekate ilmus Reopalu-Mäo lõigul uuringupunktis 8-1. Teekatte oli õhuke uuringupunktides 48 ja 67, kus selle paksuseks mõõdeti 0,03 m. Suuremad teekatte paksused, mis jäid 0,25 ja 0,42 m vahele ilmusid uuringupunktides 25, 40, 55, 58, 59-2 ja 68. Uuringupunktis PA 63 mõõdeti teekatte paksuseks 0,7 m.  Paiguti on asfaltikiht nõrk. Kihti puuriti järgmistes puurakudes: 1…3, 5…8, 8-1, 8-2, 9…11, 12-2, 12-1, 12…15, 25…27, 28-2, 28, 28-1, 29, 30, 31-2, 31, 31-1, 32, 33, 34-2, 34-1, 34…36, 37-2, 37, 37-1, 38…43, 45-1, 45-2, 45…52, 54, 55, 58, 59-1, 59-2, 59…67, 68-1, 68, 68-2, 69…71, 71-2, 71-1, 72, 73-1, 73-2, 73. 

Kruusliiv - levib uuritud lõigul valdavalt vahetult teekatte all. Kiht ilmus uuringupunktides maapinnal kuni maapinnast 1,0 m sügavusel, absoluutkõrgusel 61,15…69,81 m. Kihi paksus jäi puuraukudes 0,06 ja 2,14 m vahele. Kiht koosneb materjalist, mis sisaldab tolmu- ja sauefraktsiooni. Kruusliivast võetud laboriproovide põhjal muutus kihi tolmu- ja saue sisaldus vahemikus 7,4…13,0 % ja liiva fraktsiooni sisaldus vahemikus 51,0…62,5 %, rähka ja kruusa sisaldas materjal 25,0…40,5 %. Teekatte all olev kruusliiv sisaldas paiguti sideainet. Kihi alumises osas sisaldas kruusliiv kohati mullapesi. Kruusliiv ilmus puuraukudes: 1, 2, 8-1, 8-2, 8…11, 12-1, 12, 12-2, 13…15, 25…27, 28-2, 28, 28-1, 29, 30, 31-2, 33, 34-1, 34-2, 35…37, 37-1, 37-2, 38…43, 45, 45-1, 45-2, 47…52, 54, 55, 57, 59-1, 59-2, 59, 62, 65…68, 68-1, 68-2, 69…71, 71-2, 119 . Tegemist on vähesel määral külmaohtliku mittedreeniva kihiga.

Orgaanikaga kruusliiv – iseloomustab eelkäsitletud kihi seda osa, mis oli mullane ning on aruande raames eraldatud välja iseseisvaks kihiks. Kiht ilmus puuraukudes maapinnal kuni maapinnast 2,2 m sügavusel, absoluutkõrgusel 60,65…62,8 m. Kihi paksuseks mõõdeti puuraukudes 0,85…1,25 m. Orgaanikaga kerge saviliiv ilmus puuraukudes: 44, 46 ja 55. Tegemist on vähesel määral külmaohtliku mittedreeniva kihiga.



Kruus kerge saviliiva täitega – Muldes ilmub kiht vahetult teekatte all ning koosneb peamiselt lubjakivi killustikust, mille saue sisaldus on aja jooksul kasvanud. Kiht ilmus puuraukudes 0,07…1,0 m sügavusel maapinnast, absoluutkõrgusel 60,93…69,97 m. Kihi paksuseks mõõdeti puuraukudes 0,05…1,28 m.  Kruusast võetud laboriproovi põhjal oli kihi tolmu- ja saue sisaldus 20,3 % ja liiva fraktsiooni sisaldus 27,5 %, rähka ja kruusa sisaldas materjal 52,2 %. Teekatte all olev kruus sisaldas paiguti sideainet. Kiht ilmus puuraukudes: 1…3, 6, 7, 14, 16, 18, 27, 28-2, 28, 31, 31-1, 31-2, 32, 34, 50, 52, 54, 59…61, 64…67, 69, 70, 71-1, 72, 73-1, 73-2 . Tegemist on külmaohtliku mittedreeniva kihiga.

Stabiliseeritud kiht – Üksikutes uuringupunktides fikseeriti muldes tuhaga stabiliseeritud kiht.  Kiht ilmus puuraukudes 0,15…0,35 m sügavusel maapinnast, absoluutkõrgusel 66,6…70,17 m. Kihi paksuseks mõõdeti puuraukudes 0,13…0,42 m. Kiht ilmus puuraukudes:65, 70, 73 ja 73-2. Tegemist on mittedreeniva kihiga.

Muld – mullakiht oli säilinud mulde all suurel osal teelõigust. Kiht on täitekihi all tihenenud ning sõltuvalt pinnasevee tasemest kuiv kuni veeküllastunud. Muld sisaldab paiguti lubjakivi tükke ning liiva. Pindmise kihina esinev muld on kohev ning tihenemata. Kiht ilmus puuraukudes maapinnal kuni maapinnast 2,5 m sügavusel, absoluutkõrgusel 59,3…69,4 m. Kihi paksuseks mõõdeti puuraukudes 0,1…1,5 m. Muld ilmus puuraukudes: 1…5, 8, 8-1, 8-2, 9…12, 12-2, 12-1, 13…27, 28-1, 30, 31-2, 31, 31-1, 32, 33, 34-1, 34, 34-2, 35, 36, 38, 39, 42…44, 45, 45-1, 45-2, 46…48, 50, 52, 54, 56, 57, 59-2, 59, 59-1, 60…62, 67, 68-1, 68, 68-2, 71-2, 101…136, 139, 140. Tegemist on mittedreeniva pinnasega.

Turvas – lõiguti on mulde all või rajataval kergtee alal pindmise kihina säilinud turbakiht. Kiht on täitekihi all tihenenud ning sõltuvalt pinnasevee tasemest kuiv kuni veeküllastunud. Turvas on keskmiselt kuni hästi lagunenud. Pindmise kihina leviv turbakiht on kohev ning tihenemata. Kiht ilmus puuraukudes maapinnal kuni maapinnast 0…1,45 m sügavusel, absoluutkõrgusel 61,35…62,1 m. Kihi paksuseks mõõdeti puuraukudes 0,4…1,8 m. Turvas ilmus puuraukudes: 37-2, 37, 37-1, 40, 41, 49, 57, 131, 137, 138. Tegemist on mittedreeniva pinnasega.

Peenliiv – levib uuringualal laiguti (PA 55, 112, 140) , ilmudes uuringupunktide suudmeist 0,15…0,5 meetri sügavusel, absoluutkõrgusel 61,3…62,53 m. Kihi paksuseks mõõdeti 0,4…0,68 m. Kiht oli puuraukudes kesktihe ning paiguti savikas. Tegemist on vähesel määral külmaohtliku mittedreeniva pinnasega.

Jämeliiv – eraldati iseseisva kihina välja ainult uuringupunktis (PA 6) , ilmudes muldes, uuringupunkti suudmest 0,35 meetri sügavusel, absoluutkõrgusel 61,05 m. Kihi paksuseks mõõdeti 1,1 m. Kihis oli kruusa 22,1 %, liiva 70,5 % ning tolmu- ja saueosakesi 7,4 %.Tegemist on vähesel määral külmaohtliku dreeniva pinnasega.

Tolmliiv – ilmus uuringualal uuringupunktides PA 30, 61, 66, 73, 73-1, 73-2, 116, 118, 119, 138, 139, ilmudes projekteeritava kergtee alal paiguti maapinnal ning olemasoleva tee mulde all kuni 1,9 m sügavusel puuraugu suudmeist, absoluutkõrgusel 60,75…69,8 m. Kihi paksuseks jäi nendes punktides 0,3 ja 0,6 m vahele. Kiht oli puuraukudes valdavalt kesktihe kuni tihe ning niiske. Kihis oli laborianalüüsi järgi kruusa 11,4 %, liiva 67,1 % ning tolmu- ja saueosakesi 21,5 %. Tegemist on külmaohtliku mittedreeniva pinnasega.

Kerge saviliiv –Töö raames on kergeks saviliivaks liigitatud ka need kruusased tolmse saviliiva analüüsid, mis liigituvad kergeks saviliivaks, kui analüüside tegemisel ei arvestata fraktsiooniga, mille läbimõõt on suurem kui 2 mm.  Kiht ilmus puuraukudes 0,3…2,55 m sügavusel maapinnast, absoluutkõrgusel 60,45…68,35 m. Kihi paksuseks mõõdeti puuraukudes 0,2…1,7 m, aluses esinevat kerge saviliiva kihti uuringutega alati ei läbitud ning seetõttu on reaalsed kogupaksused pinnasel statistikas kajastatust suuremad. Kerge saviliiv ilmus puuraukudes: 1, 25…28, 31, 31-1, 31-2, 33, 34, 34-2, 34-1, 36, 37-2, 44, 45, 45-1, 45-2, 48, 49, 52, 54, 56…58, 61, 63…67, 68-1, 70…72, 115, 119, 122, 133…135. Pinnase lõimisestatistikas on käsitletud ainult proove, kus pinnas liigitus kergeks saviliivaks ilma kruusafraktsiooni eemaldamiseta. Vastupidiselt talitades saaksime moonutatud statistika. Kruusa 0,2…4,2 %, liiva 56,4…62,5 % ning tolmu- ja saueosakesi 33,3…41,2 %. Tegemist on külmaohtliku mittedreeniva kihiga. Kuna uuringualal levib kiht nii muldes, kui looduslikult aluses, võib arvata, et kiht on muldesse kokku lükatud vähemalt osaliselt külgreservist. Seetõttu on kiht kohati segunenud mullaga:

Orgaanikaga kerge saviliiv – iseloomustab eelkäsitletud kihi seda osa, mis oli mullane ning on aruande raames eraldatud välja iseseisvaks kihiks. Kiht ilmus puuraukudes maapinnal kuni maapinnast 1,8 m sügavusel, absoluutkõrgusel 60,15…68,8 m. Kihi paksuseks mõõdeti puuraukudes 0,2…1,6 m. Orgaanikaga kerge saviliiv ilmus puuraukudes: 2, 3, 4, 53, 54, 56, 59-1, 60, 63, 64, 65, 66, 69, 70, 72, 122. Laborianalüüsi järgi oli pinnase kuumutuskadu 3,3 %. Tegemist on külmaohtliku mittedreeniva kihiga.

Kerge liivsavi – Kiht ilmus ainult projekteeritava kergtee alal ühes uuringupunktis PA 137. Kiht ilmus turbakihi all 1,8 m sügavusel, absoluutkõrgusel 60,25 m. Tegemist on külmaohtliku mittedreeniva kihiga.

Orgaanikaga kerge liivsavi – iseloomustab eelkäsitletud kihi seda osa, mis oli mullane ning on aruande raames eraldatud välja iseseisvaks kihiks. Kiht ilmus ainult uuringupunktides PA 71 ja 71-1. Kiht ilmus puuraukudes maapinnast 0,75…1,2 m sügavusel, absoluutkõrgusel 65,25…65,45 m. Kihi paksuseks mõõdeti puuraukudes 0,35 ja 0,95 m.   Laborianalüüsi järgi oli pinnase kuumutuskadu 2,9 %. Kihi terastikuline koostis oli järgmine: Kruusa 3,0 %, liiva 50,0 % ning tolmu- ja saueosakesi 47,0 %. Tegemist on külmaohtliku mittedreeniva kihiga.

Kruusane tolmne saviliiv – Kiht sisaldab kruusliiva vahekihte ning lubjakivilahmakaid. Kuna uuringualal levib kiht nii looduslikult kruusane tolmne saviliiv (glatsiaalne moreen), kui muldes, võib arvata, et kiht on muldesse kokku lükatud vähemalt osaliselt külgreservist. Kiht ilmus puuraukudes maapinnal kuni maapinnast 3,05 m sügavusel, absoluutkõrgusel 59,8…66,35 m. Kihi paksuseks mõõdeti puuraukudes 0,28…1,3 m, aluses esinevat kruusase tolmse saviliiva kihti uuringutega alati ei läbitud ning seetõttu on reaalsed kogupaksused pinnasel statistikas kajastatust suuremad. Kruusane tolmne saviliiv ilmus puuraukudes: 5, 14…24, 29, 30, 31, 31-1, 31-2, 33, 37, 37-1, 42, 43, 46, 50, 51, 53, 55, 58, 59-1, 59-2, 59, 60, 62, 65, 68-1, 68, 68-2, 69, 72, 117. Pinnase terastikuline koostis laborianalüüsi põhjal: kruusa 35,3 %, liiva 38,0 % ning tolmu- ja saueosakesi 26,7 %. Tegemist on väga külmaohtliku mittedreeniva kihiga. 

Lubjakivi – lõiguti ulatusid uuringute raames puuraugud aluspõhjani. Aluspõhja moodustab teelõigul Alam-Siluri Raiküla lademe lubjakivi. Lubjakivi ilmus puuraukudes 1,3…2,75 m sügavusel, absoluutkõrgusel 60,1…62,45 m. Kihti läbiti uuringute raames kuni 1,6 m ulatuses. Lubjakivi on keskmisekihiline ning nõrk kuni kesktugev. 

Pinnasevesi ja niiskuspaikkonnad

Uuringualal  levib vabapinnaline pinnasevee horisont. Pinnasevesi toitub peamiselt sademetest ja lume sulamise veest. 

Veetasemed mõõdeti 2014 a aprillis ja mais ning jäid alal aboluutkõrgusele 57,9…68,4 m. Pinnasevee kõrgust sai registreerida piirkonniti. Mõnel pool varises puurauk kinni või jäi veetase uuringutest sügavamale. Mõõdetud veetasemed on iseloomulikud ala keskmisele seisule.

Prognoositavalt võib pinnaseveetase, võrreldes uuringute aegse tasemega, maksimaalselt tõusta kuni 0,5 m. Kuivaperioodidel võib pinnasevesi langeda mõõdetud tasemest madalamale 1 m ja rohkem.

Elastsete teekatendite projekteerimise juhendi (2001-52) tabeli L1.T1. niiskuspaikkonna määrangul kuulub uuringupiirkond II ja III niiskuspaikkonda. 

II niiskuspaikkonda jäävad rekonstrueeritavad teed, kus mulle juba olemas. Teelõigule on iseloomulik paiguti madal mulle ning geoloogilises lõikes esinevad mitte dreenivad pinnased.

III niiskuspaikkonda jääb projekteeritav kergtee kuna alal pole veel mullet ning geoloogilises lõikes esinevad mitte dreenivad pinnased ja kõrge pinnaseveetase.


Kokkuvõte

Uuritud teelõikudel puudub laborianalüüside järgi töötav dreenikiht. Mulde alla jäänud õhuke mullakiht on tihenenud ning täiendavaid vajumeid ei põhjusta. Küll tuleb eemaldada projekteeritava kergtee alalt mulla- ja turbakiht.

